Ce rată de imunitate are România. Gheorghiţă: "Este puţin probabil să ajungem la 5 milioane de vaccinați la 1 iunie".
Valeriu Gheorghiță: "România este în scenariul verde cu o rată medie cumulată de incidenţă de 1,71, ceea ce este foarte bine". Valeriu Gheorghiță susţine că imunitatea obţinută prin vaccinare şi prin boala naturală este mult mai mare decât 23%. Valeriu Gheorghiță: "Vorbim de circa 6 milioane de persoane care au un anumit grad de imunitate".
Coordonatorul campaniei de vaccinare Valeriu Gheorghiţă susţine că este puţin probabil să ajungem la 5 milioane de persoane vaccinate la sfârşitul lui mai, dar că acest lucru se va întâmpla la începutul lunii iunie. El estimează că rata de imunitate ajunge la nivel naţional la 35-40%."Este una dintre bornele anunţate de primul-ministru şi care este asumată de campania de vaccinare, însă uitându-mă la ritmul de vaccinare din ultimele două săptămâni şi în mod deosebit la numărul de persoane care s-au vaccinat cu doza 1, predicţia ne arată că este puţin probabil să atingem cinci milioane de persoane vaccinate la 31 mai, însă cu siguranţă în prima parte a lunii iunie vom ajunge la acel obiectiv", a declarat miercuri seara Valeriu Gheorghiţă, la Digi24.Acesta a spus că evoluţia numărului de cazuri în România este bună."România este în scenariul verde cu o rată medie cumulată de incidenţă de 1,71, ceea ce este foarte bine şi cu siguranţă că prin campania de vaccinare şi depăşind deja peste 4 milioane de persoane vaccinate, ceea ce înseamnă o rată de acoperire vaccinală medie la nivel naţional de circa 23% cu cel puţin o doză, se regăsesc aceste beneficii", a mai spus Gheorghiţă.El susţine că imunitatea obţinută prin vaccinare şi prin boala naturală este mult mai mare decât 23%."Vorbim de peste un milion de cazuri de infecţie Sars-Cov-2 raportate la nivel naţional, probabil că în mod real sunt de cel puţin 2 până la 5 ori mai multe, deci dacă am lua de două ori mai multe cazuri ar însemna cel puţin două milioane de cazuri care au trecut prin infecţie şi care au un grad de imunitate, la care adăugăm deja 4 milioane de persoane vaccinate, sigur cu un anumit grad de suprapunere, deja vorbim de circa 6 milioane de persoane care au un anumit grad de imunitate, ori din acest punct de vedere ajungem la circa 35-40% rată de imunitate", a mai spus coordonatorul campaniei de vaccinare.